CELEX: 32014L0039
Language: sk
Date: 2014-03-12 00:00:00
Title: Smernica Komisie 2014/39/EÚ z  12. marca 2014 , ktorou sa mení smernica 2012/9/EÚ, pokiaľ ide o dátum jej transpozície a lehotu na ukončenie prechodného obdobia  Text s významom pre EHP

13.3.2014   
            
            
               SK
            
            
               Úradný vestník Európskej únie
            
            
               L 73/3
            
         
      SMERNICA KOMISIE 2014/39/EÚ
   z 12. marca 2014,
   ktorou sa mení smernica 2012/9/EÚ, pokiaľ ide o dátum jej transpozície a lehotu na ukončenie prechodného obdobia
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/37/ES z 5. júna 2001 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových výrobkov (1), a najmä na jej článok 9 ods. 2,
   keďže:
   
               (1)
            
            
               Smernicou Komisie 2012/9/EÚ (2) sa nahrádza príloha I k smernici 2001/37/ES stanovujúca nové dodatočné zdravotné výstrahy, ktoré sa majú používať na jednotlivých baleniach tabakových výrobkov, ako sa stanovuje v článku 5 ods. 2 písm. b) smernice 2001/37/ES.
            
         
               (2)
            
            
               V smernici 2012/9/EÚ sa lehota jej transpozície členskými štátmi stanovuje na 28. marec 2014 a lehota na ukončenie prechodného obdobia stanovená v článku 3 uvedenej smernice na 28. marec 2016.
            
         
               (3)
            
            
               V rozhodnutí Komisie 2003/641/ES (3) sa stanovujú pravidlá používania farebných fotografií alebo iných obrázkov ako zdravotných výstrah na baleniach tabakových výrobkov.
            
         
               (4)
            
            
               V rozhodnutí Komisie K(2005) 1452 z 26. mája 2005 sa stanovuje súbor vybraných zdrojových dokumentov obsahujúcich farebné fotografie alebo iné obrázky pre každú dodatočnú zdravotnú výstrahu uvedenú v zozname v prílohe I k smernici 2001/37/ES.
            
         
               (5)
            
            
               Po prijatí smernice 2012/9/EÚ Komisia začala štúdie zamerané na vývoj a testovanie nových farebných fotografií alebo iných obrázkov pre každú dodatočnú zdravotnú výstrahu uvedenú v prílohe k smernici 2012/9/EÚ, ktorou sa nahrádza príloha I k smernici 2001/37/ES. Tieto štúdie ešte neboli dokončené.
            
         
               (6)
            
            
               Členské štáty, ktoré vyžadujú dodatočné výstrahy vo forme farebných fotografií alebo iných obrázkov podľa článku 5 ods. 3 smernice 2001/37/ES, musia disponovať vybranými zdrojovými dokumentmi s dostatočným predstihom, aby mohli transponovať smernicu 2012/9/EÚ.
            
         
               (7)
            
            
               Vzhľadom na zložitosť procesu aktualizácie súboru vybraných zdrojových dokumentov a zmeny rozhodnutia K(2005) 1452 existuje riziko, že proces nebude dokončený v termíne, ktorým by sa členským štátom poskytol dostatok času na dodržanie lehoty na transpozíciu smernice 2012/9/EÚ.
            
         
               (8)
            
            
               Aby sa zabezpečilo, že členské štáty budú mať dostatok času, je vhodné predĺžiť lehotu na transpozíciu smernice 2012/9/EÚ a na ukončenie prechodného obdobia stanoveného v uvedenej smernici.
            
         
               (9)
            
            
               Opatrenia stanovené v tejto smernici sú v súlade so stanoviskom výboru zriadeného článkom 10 ods. 1 smernice 2001/37/ES,
            
         PRIJALA TÚTO SMERNICU:
   Článok 1
   Smernica 2012/9/EÚ sa mení takto:
   
               1.
            
            
               V článku 2 ods. 1 sa dátum „28. marca 2014“ nahrádza dátumom „28. marca 2016“.
            
         
               2.
            
            
               V článku 3 sa dátum „28. marca 2016“ nahrádza dátumom „28. marca 2018“.
            
         Článok 2
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 3
   Táto smernica je určená členským štátom.
   
      V Bruseli 12. marca 2014
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. ES L 194, 18.7.2001, s. 26.
   
      (2)  Smernica Komisie 2012/9/EÚ zo 7. marca 2012, ktorou sa mení a dopĺňa príloha I k smernici Európskeho parlamentu a Rady 2001/37/ES o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových výrobkov (Ú. v. EÚ L 69, 8.3.2012, s. 15).
   
      (3)  Rozhodnutie Komisie 2003/641/ES z 5. septembra 2003 o používaní farebných fotografií alebo iných obrázkov ako zdravotných varovaní na baleniach tabakových výrobkov (Ú. v. EÚ L 226, 10.9.2003, s. 24).